***Anexa 12 la Ghidul solicitantului***

CONTRACT DE FINANŢARE NERAMBURSABILĂ

1. ***Părţile contractante***

În conformitate cu prevederile **H.C.L. nr.** \_\_\_\_\_\_\_\_\_\_\_\_şi ca urmare a aprobării solicitării de finanţare nerambursabilă nr. \_\_\_\_\_\_\_\_\_\_\_, formulată de către \_\_\_\_\_\_\_\_\_\_\_\_\_\_\_ s-a încheiat prezentul contract de finanţare nerambursabilă **între:**

**Municipiul Campulung** cu sediul în Str.Negru Voda 127, Municipiul Câmpulung, Jud Argeş; Cod fiscal: 4122361; Cont deschis la Trezoreria Câmpulung, reprezentat prin **dna Elena Valerica LĂSCONI** având funcţia de **Primar** şi **dna Violeta IARCA**, Director Executiv, în calitate de **FINANŢATOR**, pe de o parte şi

\_\_\_\_\_\_\_\_\_\_\_\_\_\_\_\_\_\_\_\_\_\_\_**,** cu sediul în oraşul \_\_\_\_\_\_\_\_\_\_\_, Str. \_\_\_\_\_\_\_\_\_\_\_\_\_, judeţul \_\_\_\_\_\_\_\_\_\_\_, tel.: \_\_\_\_\_\_\_\_\_\_\_\_\_, Cod fiscal \_\_\_\_\_\_\_\_\_, cont \_\_\_\_\_\_\_\_\_\_\_\_\_\_\_\_\_\_\_\_\_, deschis la \_\_\_\_\_\_\_\_\_\_\_\_ reprezentată legal prin **\_\_\_\_\_\_\_\_\_\_\_\_\_**, domnul**/**doamna \_\_\_\_\_\_\_\_\_\_\_, în calitate de **BENEFICIAR**, pe de altă parte.

1. ***Obiectul contractului***

2.1. Prezentul contract are ca obiect finanţarea nerambursabilă acordată de Municipiul Câmpulungîn vederea derulării proiectului *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.*

2.2. Beneficiarului îi va fi acordată finanţarea nerambursabilă din fondurile alocate din capitolul bugetar 67.02 „Cultură, Recreere, Religie” – subcapitole 67.02.05.02. „Tineret”; 67.02.50 „Alte cheltuieli în domeniul culturii”, cuprins în bugetul local.

2.3. Activităţile privind atingerea obiectivelor Proiectului se vor desfăşura în perioada
\_\_\_\_\_\_\_\_\_\_\_\_\_\_\_\_\_\_\_, conform termenelor stabilite în cererea de finanţare.

2.4. Părţile pot conveni o prelungire a termenului de finalizare, dacă întârzierea este cauzată de evenimente de forţa majoră, aşa cum este definită la punctul 13.

1. ***Valoarea contractului. Modalităţi de finanţare***

3.1. Municipiul Câmpulung, ca autoritate contractantă, se angajează să acorde suma de \_\_\_\_\_\_\_**lei**, reprezentând ............% din valoarea totală a proiectului de \_\_\_\_\_\_\_\_\_ lei.

3.2 În raport cu faza proiectului şi cheltuielile aferente, în funcţie de numărul estimat de rapoarte intermediare sau/şi de evaluarea posibilelor riscuri financiare, durata şi evoluţia în timp a activităţii finanţate ori de costurile interne de organizare şi funcţionare ale beneficiarului, suma prevăzută la art.3.1 se va plăti în tranşe.

3.3. Toate plăţile care privesc prezentul contract se realizează exclusiv prin mijloace bancare.

Autoritatea contractantă efectuează plăţile în cadrul prezentului contract direct în contul beneficiarului, plăţile în numerar între autoritatea contractantă şi benericiar nefiind permise.

3.4. Suma va fi plătită prin transfer bancar în termen de 15 zile de la data depunerii raportului intermediar/final.

***4. Durata contractului***

4.1 Contractul intră în vigoare începând cu data semnării lui de ambele părţi şi încetează pe data de \_\_\_\_\_\_\_\_\_\_\_\_.

4.2 Beneficiarul finanţării are obligaţia să finalizeze proiectul în anul bugetar în care s-a acordat

finanţarea.

***5. Obligaţiile părţilor***

***5.1. Obligaţiile Autorităţii contractante sunt****:*

5.1.1. să asigure finanţarea Proiectului la termenul şi în condiţiile stabilite prin contract;

5.1.2. să nu comunice, în nici o situaţie, fără consimţământul prealabil scris al beneficiarului, informaţii confidenţiale aparţinând beneficiarului sau obţinute în baza relaţiilor contractuale.

***5.2. Obligaţiile Beneficiarului sunt următoarele***:

5.2.1. să desfăşoare activităţile proiectului stipulate în cererea de finanţare, în măsura în care suma acordată o permite şi în funcţie de importanţa lor în atingerea scopului propus.

5.2.2. să utilizeze suma de bani care face obiectul finanţării numai pentru realizarea activităţilor eligibile şi atingerea scopurilor specificate în proiect, conform Cererii de finanţare.

5.2.3. să transmită Municipiului Câmpulung informaţii privind derularea proiectului şi utilizarea sumei primite ca finanţare. În acest scop, Beneficiarul va prezenta următoarele documente:

a) copie de pe documentele financiare atestând efectuarea plăţilor de către beneficiarul finanţării nerambursabile, aşa cum sunt ele prezentate în anexa nr. 2 a Cererii de finanţare. Aceste documente vor fi prezentate în copie certificată de beneficiar prin semnătură şi ştampilă, cu menţiunea ***“Conform cu originalul, această cheltuială nu a mai fost decontată la un*** ***alt finanţator”.***

b) un raport de activitate final privind utilizarea sumelor primite în scopul realizării proiectului. Raportul de activitate va cuprinde activităţile intermediare demarate, activităţile finalizate, sumele utilizate şi/sau necorelările existente faţă de planificare, dacă este cazul;

c) un raport financiar final care să precizeze decontul aferent atât sumei primite de la autoritatea contractantă, prevăzută în prezentul contract în art. 3 pct. 3.1. cât şi pentru contribuţia proprie. Raportările vor fi întocmite în conformitate cu *Anexa nr. 13 din Ghidul* *solicitantului privind acordarea finanţărilor nerambursabile alocate de la bugetul local pentru* *activităţi nonprofit de interes local* şi vor fi depuse pe suport de hârtie.

5.2.4. să depună documentele prevăzute la art. 5 pct. 5.2.3. lit. a, b şi c la Compartimentul Programe, Fonduri Europene din cadrul Municipiului Câmpulung, prin adresă de înaintare întocmită conform *Anexei nr. 12* din Ghidul mai sus menţionat.

5.2.5. să efectueze numai cheltuieli care se încadrează în limitele şi categoriile aprobate ale Proiectului. Cheltuielile efectuate înainte şi după perioada de derulare a proiectului, aşa cum este prevăzut la art. 3, nu sunt eligibile şi nu pot fi decontate de către beneficiar.

5.2.6. să asigure suportul administrativ necesar executării serviciilor;

5.2.7. să asigure componenţa şi funcţionalitatea echipei de lucru a proiectului;

5.2.8. să suporte toate obligaţiile legate de plata personalului său;

5.2.9. să furnizeze Municipiului Câmpulung, în decurs de 3 zile lucrătoare de la primirea unei solicitări în acest sens, toate informaţiile referitoare la derularea Proiectului şi să permită, pe toată durata contractului*,* precum şi pe o perioadă de 5 ani de la încetarea acestuia, accesul neîngrădit al reprezentanţilor autorităţii contractante sau a altor organe de control abilitate prin lege, pentru a controla documentele pe baza cărora se ţine evidenţa activităţilor derulate în cadrul contractului. Controlul se efectuează la locul unde aceste documente sunt păstrate de către beneficiar. În cazul refuzului de a permite accesul acestor persoane şi de a coopera cu acestea, Beneficiarul are obligaţia de a restitui Municipiului Câmpulung, în termen de 15 zile de la primirea solicitării scrise, suma pe care a primit-o ca finanţare de la Municipiul Câmpulung pentru realizarea proiectului.

5.2.10 Autoritatea finanţatoare nu va elibera beneficiarului ultima tranşă a finanţării nerambursabile înainte de validarea raportului final de activitate, pe care beneficiarul este obligat să îl depună la sediul autorităţii finanţatoare în termen de cel mult 15 zile calendaristice de la terminarea activităţii. Pentru proiectele care presupun activităţi prevăzute în luna decembrie, data limită de depunere a raportului final este 15 decembrie.

5.2.11. Curtea de Conturi are calitatea de a exercita controlul financiar asupra derulării activităţii nonprofit finanţate din fondurile publice.

5.2.12. în cazul în care prin proiect se derulează lucrări de construcţie care necesită autorizaţie de construire şi/sau alte avize şi autorităţi, beneficiarul este obligat să respecte legislaţia în vigoare, în caz contrar fiind obligat să restituie finanţarea alocată de la bugetul local.

***6. Promovarea Proiectului***

(1) Beneficiarul are obligaţia de a face referire explicită pe toate materialele şi produsele obţinute în urma finanţării primite (acolo unde este posibil), precum şi cu ocazia tuturor evenimentelor şi acţiunilor desfăşurate pe durata proiectului, la următoarea expresie: “Proiect cofinanţat din bugetul local al municipiului Câmpulung”.

(2) Municipiul Câmpulung va putea, pe parcursul derulării proiectului sau la finalul acestuia, să facă publice în modul în care va considera necesar, prin publicarea de articole sau alte manifestări:

- obiectivele şi durata proiectului;

- finanţarea acestuia de către Municipiul Câmpulung;

- activităţile efectuate în cadrul proiectului;

- rezultatele obţinute.

***7. Participarea terţilor***

7.1. Prin terţă persoană se înţelege beneficiar asociat sau sub-beneficiar;

7.2. Participarea terţilor părţi este permisă dar nu va scuti beneficiarul de niciuna din obligaţiile şi responsabilităţile sale stabilite prin prezentul contract;

7.3. Beneficiarul va impune terţilor aceleaşi obligaţii care îi sunt impuse lui însuşi, asigurând respectarea tuturor drepturilor pe care le are autoritatea contractantă, în baza prezentului contract;

7.4. Beneficiarul nu este autorizat să reprezinte sau să angajeze răspunderea autorităţii contractante în raport cu terţele părţi. Beneficiarul trebuie să aducă la cunostinţă terţelor părţi această interdicţie şi să se abţină de la orice formulare sau comportament care ar putea fi greşit înţelese în această privinţă.

***8. Bugetul proiectului. Destinaţia***

8.1. Beneficiarul este obligat să respecte bugetul detaliat al proiectului. Cheltuielile vor fi efectuate conform bugetului proiectului şi prevederilor prezentului contract;

8.2. Toate fondurile care fac obiectul finanţării, dobânzile aferente, precum şi bunurile pentru achiziţionarea cărora au fost utilizate acestea şi alte bunuri primite în acest scop, vor fi utilizate de către beneficiar numai pentru realizarea activităţilor şi atingerea scopurilor specificate în proiect, conform bugetului stabilit; atunci când, pentru îndeplinirea obligaţiilor contractuale, beneficiarul achiziţionează, din fonduri publice nerambursabile, produse, lucrări sau servicii, procedura de achiziţie este cea prevazută de Legea nr. 98/2016 cu modificările şi completările ulterioare;

8.3. Atunci când autoritatea contractantă constată, pe baza rapoartelor sau ca urmare a verificărilor efectuate, că beneficiarul a folosit sau foloseşte fondurile şi/sau bunurile achiziţionate pentru derularea proiectului, într-o manieră neconformă cu clauzele contractuale sau că nu justifică utilizarea sumelor, aceasta poate solicita în scris restituirea lor;

8.4. Beneficiarul are obligaţia de a restitui Municipiului Câmpulung în termen de 15 zile de la primirea solicitării scrise a acestuia sumele întrebuinţate în alte scopuri decât desfăşurarea activităţilor proiectului şi cele a căror întrebuinţare nu este dovedită conform prevederilor pct. 5.2.3.

***9. Subcontractare***

9.1. Beneficiarul poate subcontracta, cu aprobarea autorităţii contractante numai până la 20% din valoarea contractului cu alţi colaboratori, care au obiect de activitate similar cu al beneficiarului şi care nu sunt specificaţi în contract. În cazul în care beneficiarul depăşeşte limitele maxime precizate, autoritatea contractantă va refuza plata diferenţei de valoare care depăşeşte aceasta limită;

9.2. Finantatorul îşi asumă dreptul de a suspenda finanţarea pe o perioada nedeterminată, în funcţie de veniturile încasate la bugetul local şi eventual de a o diminua, fără ca beneficiarul să poată emite vreo pretenţie în această situaţie.

***10.Cesiunea***

Este interzisă cesiunea contractului sau a unor părţi din acesta.

***11. Sancţiuni***

11.1. În cazul în care se constată, pe baza rapoartelor sau ca urmare a verificărilor efectuate, că Beneficiarul a folosit sau foloseşte fondurile acordate pentru derularea proiectului într-o manieră neconformă cu clauzele contractuale sau că nu justifică utilizarea sumelor, autoritatea contractantă poate solicita în scris restituirea acestora. Beneficiarul are obligaţia de a restitui Municipiului Câmpulung, în termen de 15 zile de la primirea unei solicitări scrise, sumele întrebuinţate în alte scopuri decât pentru desfăşurarea activităţilor proiectului, precum şi sumele a căror întrebuinţare nu este dovedită, conform prevederilor contractului, împreună cu penalităţile de întârziere calculate conform prevederilor legale în vigoare.

11.2. În cazul refuzului de a permite accesul reprezentanţilor autorităţii contractante sau a altor organe de control abilitate prin lege, pentru a controla documentele pe baza cărora se ţine evidenţa activităţilor derulate în cadrul contractului şi de a coopera cu aceştia, Beneficiarul are obligaţia de a restitui Municipiului Câmpulung, în termen de 15 zile de la primirea solicitării scrise, suma pe care a primit-o ca finanţare pentru realizarea Proiectului.

11.3. În cazul în care Beneficiarul nu poate justifica cheltuirea unora dintre sumele acordate, autoritatea contractantă poate cere returnarea sumelor echivalente cheltuielilor nejustificate.

11.4. Autoritatea contractantă poate suspenda, cu notificare scrisă, în întregime sau parţial, plata, fără rezilierea contractului, în cazul nerespectării de către beneficiar a oricăreia dintre obligaţiile sale contractuale, şi să procedeze la verificarea întregii documentaţii privind derularea proiectului finanţat şi utilizarea finanţării.

 ***12. Răspunderea contractuală***

12.1. Beneficiarul îşi asumă întreaga răspundere privind supravegherea generală a desfăşurării activităţilor Proiectului şi răspunde de exactitatea datelor prezentate în documentele justificative de plată.

12.2. Beneficiarul răspunde de păstrarea documentelor care au stat la baza încheierii contractului pe o perioadă de 5 ani de la data încetării raporturilor contractuale.

12.3. Beneficiarul este singura persoană responsabilă pentru modul în care finanţarea este folosită. Autoritatea contractantă este exonerată de orice răspundere asociată oricărei pretenţii sau acţiuni cauzate de încălcarea regulilor, reglementărilor sau legislaţiei de către beneficiar.

12.4. Beneficiarul îşi asumă responsabilitatea în faţa terţelor părţi, inclusiv răspunderea pentru fapte sau prejudicii de orice fel cauzate de acesta în limita derulării contractului.

***13. Forţa Majoră***

13.1. Forţa majoră, aşa cum este ea definită prin lege, apără de răspundere partea care o invocă în termen.

13.2. Beneficiarul nu este îndreptăţit la plată dacă este împiedicat, din cauze de forţă majoră, să-şi îndeplinească obligaţiile contractuale. Forţa majoră trebuie anunţată în scris în 5 zile de la apariţia ei, iar la dispariţia forţei majore, tot în termen de 5 zile trebuie făcută o notificare scrisă. Realizarea parţială a proiectului are drept rezultat plata parţială, Beneficiarul având obligaţia să restituie sumele care nu au fost cheltuite în perioada derulării proiectului.

***14. Încetarea contractului***

14.1. Prezentul contract poate înceta:

a) prin îndeplinirea obiectului contractului;

b) prin acordul scris al părţilor;

c) prin reziliere de drept invocată de una din părţi în caz de neîndeplinire sau de îndeplinire defectuoasă de către cealaltă parte a obligaţiilor contractuale;

d) prin ajungere la termen.

14.2. Autoritatea contractantă poate rezilia contractul dacă beneficiarul este în lichidare voluntară, se află în faliment sau dacă vinde ori cedează partea cea mai importantă a activelor sale;

14.3. Autoritatea contractantă poate rezilia contractul dacă beneficiarul nu demarează realizarea contractului în termenul stabilit în contract;

14.4. Contractele de finanţare pot fi reziliate de plin drept, fără a fi necesară intervenţia instanţei de judecată, în termen de 10 zile calendaristice de la data primirii notificării prin care părţii în culpă i s-a adus la cunostinţă că nu şi-a indeplinit obligaţiile contractuale;

14.5. Notificarea va putea fi comunicată în termen de 10 zile calendaristice de la data constatării neîndeplinirii sau îndeplinirii necorespunzătoare a uneia sau mai multor obligaţii contractuale;

14.6. În cazul rezilierii contractului ca urmare a neîndeplinirii clauzelor contractuale, beneficiarul finanţării este obligat în termen de 15 zile să returneze ordonatorului principal de credite sumele primite, cu care se reîntregesc creditele bugetare ale acestuia, în vederea finanţării altor programe şi proiecte de interes public;

14.7. Nerespectarea termenelor şi a prevederilor din contract duce la pierderea tranşei finale precum şi interzicerea participării pentru obţinerea finanţării pe viitor.

***15. Dispoziţii finale***

15.1. Autoritatea contractantă şi Beneficiarul vor face toate eforturile pentru a rezolva pe cale amiabilă, prin tratative directe, orice dispută care se poate ivi între ei în cadrul sau în legătură cu îndeplinirea contractului. Eventualele litigii născute din interpretarea, executarea sau încetarea prezentului contract, care nu pot fi soluţionate pe cale amiabilă, vor fi supuse soluţionării instanţelor judecătoreşti din România.

15.2. Orice modificări ale clauzelor contractuale nu vor putea fi aduse decât prin acordul părţilor, materializat în act adiţional la prezentul contract.

15.3. Orice comunicare între părţi cu privire la contract trebuie să fie transmisă în scris, documentele fiind înregistrate atât în momentul transmiterii, cât şi în momentul primirii.

15.4. Următoarele documente sunt anexate la prezentul Contract de finanţare nerambursabilă şi fac parte integrantă din acesta, având aceeaşi forţă juridică:

 - Anexa I Ghidul Solicitantului privind regimul finanţărilor nerambursabile alocate de la bugetul local al Municipiului Câmpulung pentru activităţile nonprofit de interes local, cu anexele aferente;

 - Anexa II Documentaţia de solicitare a finanţării: cererea de finanţare, bugetul narativ, calendarul activităţilor proiectului, precum şi toate documentele prezentate în cadrul propunerii de proiect, conform art. 32 din Ghidul Solicitantului;

 - Anexa III Bugetul aprobat de venituri şi cheltuieli al proiectului;

 - Anexa IV Acte adiţionale, dacă este cazul.

15.5. Contractul va fi interpretat conform legilor din România.

Prezentul contract a fost încheiat astăzi, \_\_\_\_\_\_\_\_\_\_, în 2 exemplare cu valoare juridică egală, câte unul pentru fiecare parte contractantă şi cuprinde 5 pagini.

 Autoritate contractantă, Beneficiar,

 MUNICIPIUL CÂMPULUNG

 Primar

Elena Valerica LĂSCONI

 Secretar

 Ramona SIMION

 Director Executiv

 Violeta IARCA

 Serviciul Juridic

Cons. Jr. Mihaela FILIPESCU

Control Financiar Preventiv

 Iuliana HUSEA

Compartiment Proiecte și Fonduri Europene

Ungureanu Iuliana, inspector